Diari Oficial de la Generalitat Valenciana


Sumari del DOGV 5427, del 12-01-2007 (2007/10)

ORDE de 29 de desembre de 2006, de la Conselleria d'Empresa, Universitat i Ciència, per la qual es convoca el concurs escolar Consum Responsable i Qualitat de Vida.
--------------------------------------------------------------------------------------------------------------------------------------------------------------------

### Dades del document

Número de DOGV
:   5427

Data del DOGV
:   12-01-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/10


Data del document
:   29-12-2006

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * societat de consum
    * consumidor
    * distinció honorífica
    * premi cultural
    * comportament del consumidor
    * centre d'ensenyament
    * estudiant

Promoure l'educació del consumidor als centres educatius de la  
Comunitat Valenciana és una de les prioritats de la Generalitat, amb  
l'objectiu que l'alumnat desenvolupe capacitats i hàbits crítics i responsables  
en relació amb el consum. En esta línia d'actuació, els temes  
relacionats amb el consum responsable i el coneixement i l'accés dels  
consumidors a les noves tecnologies hi tenen un lloc destacat.  
Per este motiu, per al curs escolar 2006/2007, la Comunitat Valenciana  
ha decidit participar en l'organització del concurs escolar per a  
jóvens consumidors Consum Responsable i Qualitat de Vida, promogut  
pel Ministeri de Sanitat i Consum, a través de l'Institut Nacional  
del Consum, i que té com a objectiu sensibilitzar els escolars sobre  
la importància que té fer un consum responsable i conjugar-lo amb  
el benestar i la qualitat de vida, tant d'ells com de les persones que  
els envolten, seguint les pautes de les 4 "C": Conéixer, Comprendre,  
Comparar i Consumir, amb l'objectiu d'arribar a ser consumidors  
conscients, crítics, solidaris i responsables, i fomentar, així mateix, la  
participació dels centres educatius a través del professor i de l'alumnat  
en activitats relacionades amb l'educació del consumidor. Este concurs  
desenvoluparà una de les seues fases a través d'Internet.  
Correspon a la Generalitat organitzar la fase autonòmica d'este  
concurs, a fi de possibilitar la participació en l'esdeveniment dels  
escolars de la Comunitat Valenciana que estiguen matriculats en els  
nivells de tercer cicle d'Educació Primària, i primer i segon cicle  
d'Educació Secundària, i procedir a la selecció dels representants de la  
nostra Comunitat per poder participar en la fase nacional de l'esmentat  
concurs.  
Per això i en virtut de les facultats que m'atorguen l'article 35 de  
la Llei 5/1983, de 30 de desembre, de Govern Valencià, i l'article 47  
del Text Refós de la Llei d'Hisenda Pública de la Generalitat,  
ORDENE  
Concurs escolar: Consum Responsable i Qualitat de Vida  
Article 1. Convocatòria  
Constituïx l'objecte de la present orde la convocatòria de la fase  
autonòmica del concurs escolar Consum Responsable i Qualitat de  
Vida. L'objecte del concurs és la realització d'una sèrie d'activitats  
de caràcter pedagògic i lúdic que s'han de resoldre en el joc interactiu  
Consumòpolis2 en Internet i la posterior elaboració d'un treball en  
equip consistent en una campanya publicitària que fomente els valors  
del consum responsable.  
Article 2. Premis  
1. Els treballs guardonats obtindran els següents premis:  
- Un premi de 1.200 euros i participació en la fase nacional, per a  
la categoria d'escolars pertanyents al 3r cicle d'Educació Primària.  
- Un premi de 1.200 euros i participació en la fase nacional, per a  
la categoria d'escolars pertanyents al 1r cicle d'Educació Secundària.  
- Un premi de 1.200 euros i participació en la fase nacional, per a  
la categoria d'escolars pertanyents al 2n cicle d'Educació Secundària.  
- 6 premis de 500 euros a distribuir indistintament entre les tres  
categories.  
2. Per a tots els treballs presentats que reunisquen els requisits  
establits en esta convocatòria, s'expedirà un certificat de participació.  
3. El Jurat podrà declarar deserts alguns dels premis.  
Article 3. Característiques i desenvolupament del concurs  
El concurs té dos nivells de desenvolupament:  
A) Nivell 1: realització de les activitats de caràcter pedagògic i  
lúdic que es plantegen en el joc interactiu Consumòpolis2 en Internet,  
l'accés al qual, les normes de participació i les fases de desenvolupament  
figuren explícites en la web del mateix joc.  
B) Nivell 2: elaboració i presentació d'una campanya publicitària  
que inclourà els següents suports publicitaris:  
- Elaboració d'un eslògan publicitari.  
- Elaboració d'una falca de ràdio (20 a 30 segons).  
- Elaboració d'un espot per a TV (20 a 30 segons).  
- Elaboració d'un tríptic informatiu (fullet).  
- Elaboració d'un cartell tipus pòster (mínim DIN A3, màxim  
68X42).  
Els quatre primers treballs es presentaran en suport electrònic i el  
cartell tipus pòster en suport paper.  
La campanya publicitària es presentarà juntament amb una breu  
memòria escrita en suport paper, que no ha de ser inferior a 5 pàgines  
ni superior a 10, en la qual s'expose com ha sigut la participació  
de l'equip en el joc Consumòpolis2 i en la realització de la campanya  
publicitària: organització de l'equip per a resoldre les proves i dissenyar  
la campanya, documentació consultada, etc.  
Per a poder accedir als premis autonòmics i participar en la fase  
nacional del concurs, és imprescindible que els equips reunisquen els  
següents requisits:  
- Estar inscrits en temps i forma en el registre de participants del  
joc Consumòpolis2.  
- Completar les quatre escenes de joc i haver participat en cadascuna  
tots els integrants de l'equip.  
- Participar en la prova final del joc.  
- Realitzar la campanya publicitària i la memòria en els termes  
que figuren en la present orde.  
Article 4. Destinataris  
S'establixen tres nivells de participació:  
- Escolars de 3r cicle d'Educació Primària.  
- Escolars de 1r cicle d'Educació Secundària.  
- Escolars de 2n cicle d'Educació Secundària.  
Podran participar en este concurs tots els escolars que estiguen  
matriculats en algun dels tres nivells assenyalats de qualsevol centre  
públic, concertat o privat de la Comunitat Valenciana.  
La inscripció en el concurs es farà per equips de 5 alumnes d'un  
mateix cicle que estaran coordinats per un professor o una professora  
d'eixe cicle. Una mateix professor o professora podrà coordinar més  
d'un equip del mateix cicle.  
Article 5. Sol·licituds i documentació  
1. Les sol·licituds es dirigiran a la Direcció General de Seguretat  
Industrial i Consum i es presentaran en el Registre de la Conselleria  
d'Empresa, Universitat i Ciència, carrer de Colom, número 32, codi  
postal 46194 València, o mitjançant qualsevol de les altres formes  
establides en l'article 38.4 de la Llei 30/1992, de 26 de novembre,  
de Règim Jurídic de les Administracions Públiques i del Procediment  
Administratiu Comú.  
2. La sol·licitud, en què apareixeran les dades del centre escolar i  
el cicle a què pertany l'equip i el llistat dels cinc escolars que componen  
el grup, amb indicació de la data de naixement i el lloc de residència,  
serà subscrita pel professor que coordine l'equip, amb indicació  
del càrrec i les funcions, i anirà acompanyada de la següent documentació:  
- Còpia compulsada del DNI del professor o professora que coordine  
l'equip.  
- Autorització firmada pels representants legals dels escolars perquè  
participen en el concurs i perquè l'import econòmic del premi es  
pague al professor o professora que coordine en el seu nom.  
3. La sol·licitud anirà acompanyada, a més a més, de:  
a) Campanya publicitària (original i còpia) que es presenta a la  
convocatòria i que haurà de desenvolupar-se en l'exercici 2007.  
b) Memòria descriptiva de com es realitzà el treball (original i  
còpia) amb un mínim de cinc i un màxim de deu folis i en la qual es  
detallaran totes les activitats desenvolupades. S'adjuntarà evidència,  
en forma de reportatge fotogràfic, del desenvolupament del treball.  
4. El termini per a la presentació de les sol·licituds començarà el  
16 de gener de 2007 i conclourà el 13 de març de 2007.  
5. Els treballs podran presentar-se en qualsevol de les llengües oficials  
de la Comunitat Valenciana. En el cas que un treball realitzat en  
valencià resulte guanyador i puga passar a la fase nacional, la Direcció  
General de Seguretat Industrial i Consum farà la traducció al castellà  
de l'esmentat treball.  
6. La presentació de la sol·licitud de participació en el concurs  
implica l'acceptació expressa de totes les bases de la present convocatòria.  
Article 6. Procediment per a la concessió dels premis  
1. Els treballs presentats seran examinats i avaluats per un Jurat  
constituït per:  
- Dos representants de la Direcció General de Seguretat Industrial  
i Consum designats pel director general, que n'inclourà el nomenament  
del president.  
- Un representant de la Direcció General d'Ensenyament.  
- Actuarà com a secretari del jurat, amb veu i sense vot, un funcionari  
de l'Àrea de Seguretat Industrial i Consum.  
2. Per a la selecció dels treballs amb dret a premi, el Jurat tindrà en  
compte els següents criteris:  
a) La puntuació obtinguda en el joc d'Internet Consumòpolis2, que  
representarà el 50 per cent de la puntuació total a aconseguir per cada  
equip.  
b) La campanya publicitària elaborada, que representarà el 40 per  
cent de la puntuació total a aconseguir per cada equip i per a la valoració  
de la qual es tindrà en compte:  
- L'adequació de la campanya al tema "Consum responsable, benestar  
i qualitat de vida".  
- L'originalitat en missatges i continguts.  
- El disseny de la campanya.  
c) La qualitat i claredat de la memòria explicativa presentada, que  
representarà un 10 per cent de la puntuació total a aconseguir per cada  
equip.  
3. El Jurat tindrà facultats per a resoldre tots els dubtes que apareguen  
en la interpretació de les bases.  
4. El Jurat elevarà la seua decisió al conseller d'Empresa, Universitat  
i Ciència, qui resoldrà l'atorgament dels premis. La resolució es  
notificarà als interessats en els termes previstos en l'article 58 de la  
Llei 30/1992, de 26 de novembre, de Règim Jurídic de les Administracions  
Públiques i del Procediment Administratiu Comú. El termini  
màxim per a dictar la resolució conclou el 10 d'abril de 2007.  
5. Els premis concedits seran publicats en el Diari Oficial de la  
Generalitat amb indicació de convocatòria, programa i crèdit pressupostari  
a què s'imputen, beneficiari, quantitat concedida i finalitat o  
finalitats.  
DISPOSICIONS ADDICIONALS  
Primera  
1. La concessió dels premis previstos en esta orde estarà condicionada  
a l'existència de crèdit adequat i suficient per a això en els pressupostos  
de la Generalitat per a l'exercici 2007.  
2. Tot complint el que s'ha previst en l'article 47.11 del Text  
Refós de la Llei d'Hisenda Pública i d'acord amb el que s'establisca  
en la Llei de Pressupostos de la Generalitat per a l'any 2007, mitjançant  
orde de la Conselleria d'Empresa, Universitat i Ciència es faran  
públics les línies de crèdit i l'import global màxim destinat a la concessió  
dels premis previstos en la present disposició.  
Segona  
Qualsevol alteració de les condicions que s'han tingut en compte  
per a la concessió dels premis podrà modificar la resolució de concessió.  
Les persones beneficiàries queden sotmeses, en la part que s'hi  
puga aplicar, al que prescriuen els articles 47 i 47 bis de la Llei d'Hisenda  
Pública de la Generalitat, i seran causes de reintegrament de les  
quantitats percebudes les previstes en l'article 47.9 de la mencionada  
llei i en l'article 37 de la Llei 38/2003, de 17 de novembre, General de  
Subvencions.  
Tercera  
1. Els guanyadors del concurs s'obliguen a cedir a la Generalitat  
tots els drets d'explotació derivats de la publicació del treball i la  
Generalitat podrà utilitzar, per si mateixa o a través de terceres persones,  
físiques o jurídiques, de la forma que estime més convenient per  
als seus interessos, qualssevol de les imatges o elements que conformen  
l'esmentada publicació.  
2. Així mateix, els guanyadors s'obliguen a assumir les responsabilitats  
que pogueren resultar de la utilització dels textos, imatges i  
altres elements creatius aportats per estos en la realització del treball i  
la propietat dels quals siga de terceres persones o entitats alienes a la  
present convocatòria.  
DISPOSICIONS FINALS  
Primera  
Es faculta el secretari autonòmic d'Empresa per a dictar les disposicions  
i adoptar les mesures que considere oportunes per al desplegament  
i l'aplicació del que s'ha disposat en la present orde.  
Segona  
La present orde entrarà en vigor l'endemà de la publicació en el  
Diari Oficial de la Generalitat.  
València, 29 de desembre de 2006  
El conseller d'Empresa, Universitat i Ciència,  
JUSTO NIETO NIETO